РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/454-13

22. новембар 2013. године

Б е о г р а д

ЗАПИСНИК

36. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 22. НОВЕМБРА 2013. ГОДИНЕ

 Седница је почела у 14,02 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Александра Томић, Жељко Сушец, Биљана Илић Стошић, Зоран Бојанић, Гордана Чомић, Живојин Станковић, Иван Карић као и Невена Стојановић, заменик члана Одбора Зорана Васића, Радослав Миловановић, заменик члана Одбора Дејана Николића и Слободан Величковић, заменик члана Одбора Константина Арсеновића.

Седници нису присуствовали чланови Одбора: Константин Арсеновић, Јелена Мијатовић, Ивана Динић, Јелена Травар Миљевић, Дејан Николић, Јудита Поповић и Зоран Васић.

Осим чланова и заменика чланова Одбора, седници су присуствовали и представници Министарства финансија: Никола Ћорсовић, државни секретар, Нада Мирковић, начелник и Милеса Марјановић; представници Министарства енегретике, развоја и заштите животне средине: Гордана Шкоро, секретар министарства, Биљана Грандовић, начелник Одељења за материјално-финансијске послове, Драгана Милосављевић самостални сарадник у Одељењу за материјално- финансијске послове и Винка Милановић, млађи саветник; представници Министарства природних ресурса, рударства и просторног планирања: Драгана Марковић, државни секретар и Дијана Станковић, начелник Одељења за материјално-финансијске послове, као и представници НВО на „зеленој столици“: Јелена Мићић из Центра модерних вештина и Тања Петровић из Младих истраживача Србије.

С обзиром на то да на почетку седнице није било кворума за одлучивање, председник Одбора дала је реч представнику Министарства финансија, како би Одбор информисао о разделима Предлога закона о буџету Републике Србије за 2014. годину, који се односе на Министарство енергетике, развоја и заштите животне средине и Министарство природних ресурса, рударства и просторног планирања.

Никола Ћорсовић, државни секретар Министарства финансија рекао је да је предлог буџета направљен у складу са новом фискалном стратегијом којој је циљ да у наредне три године стабилизује јавни дуг на нивоу од 69% БДП. Без уштеда које су предвиђене, јавни дуг би врло брзо прешао границу од 70%, а можда достигао и 80% БДП, што би довело до банкрота државе. У складу са тим предвиђене су мере штедње које су објављене пре месец дана, чиме је отворен пут за суштинске реформе, које су одлагане дуги низ година. Предвиђен је дефицит на нивоу од 4,6% БДП, а консолидовани буџет предвиђа дефицит од 5,5% БДП, а када се узму у обзир и финасијске трнасакције које по структури не спадају директно у буџет РС, али по суштини представљају дефицит, он износи 7,1% БДП. Један део дефицита је нови, а већи део је наслеђен из претходног периода (активације гаранција). И поред мера штедње, дефицит је на скоро истом нивоу као и прошле године. Разлог томе је тај што су камате драстично веће него прошле године. Предвиђен је транзициони фонд од 20 милијарди динара, који ће покрити трошкове реструктуирања јавних предузећа (завршетак транзиције). Трећи највећи трошак представља прелазак РТС и РТВ Војводине на финансирање из буџета РС. Што се тиче раздела који се односе на Министарство енергетике, развоја и заштите животне средине и Министарство природних ресурса, рударства и просторног планирања, рекао је да су средства која су предвиђена повећана у односу на она предвиђена ребалансом буџета ѕа 2013. годину (референтна тачка).

Пошто је констатовала да су у међувремену дошли чланови Одбора и да постоји кворум за рад и одлучивање, председник Одбора предложила је да се усвоји дневни ред.

На предлог председника Одбора, једногласно је усвојен следећи

Д н е в н и р е д :

1. Разматрање Предлога закона о буџету Републике Србије за 2014. годину- раздео 27, Министарство енергетике, развоја и заштите животне средине и раздео 29, Министарство природних ресурса, рударства и просторног планирања;

2. Разно.

Пре преласка на рад по утврђеном дневном реду, Одбор је једногласно усвојио записник 35. седнице Одбора, одржане 19. новембра 2013. године.

Прва тачка дневног реда - **Разматрање Предлога закона о буџету Републике Србије за 2014. годину- раздео 27, Министарство енергетике, развоја и заштите животне средине и раздео 29, Министарство природних ресурса, рударства и просторног планирања**

 Биљана Грандовић, начелник Одељења за материјално-финансијске послове у Министарству енегретике, развоја и заштите животне средине, истакла је да је предлог буџета за 2014. годину прављен на основу Упутства министра финансија за израду предлога планова министарстава за 2014. са пројекцијама за 2015. и 2016. годину, при чему су министарства била дужна да се придржавају лимита који су одређени на годишњем нивоу. Средства за 2014, 2015. и 2016. су још ове године приказана по принципу линијског планирања буџета, као и да је Агенција за заштиту животне средине ове године, као пилот пројекат, приказала свој план кроз програмско приказивање средстава. Укупан буџет за заштиту животне средине планиран је на разделу 27, на функцији 560 „Заштита животне средине некласификована на другом месту“ и износи 4 милијарде и 113 милиона 601 000 динара.

 Драгана Марковић, државни секретар Министарства природних ресурса, рударства и просторног планирања, истакла је да се и ово министарство придржавало смерница, лимита и упутстава министра финансија, имајући у виду и захтеве организационих јединица министарства. Напоменула је да је на функцији 560, априпријација 424 специјализоване услуге, одобрено 16 870 000 динара. Буџет за ово министраство је 656 670 000 динара, од чега је 15 милиона динара планирано за системски мониторинг земљишта, милион динара за утицај промене климе на биодиверзитет шумских екосистема, а остатак за природне ресурсе. На апропријацији 451 предвиђене су субвенције јавним нефинансијским предузећима, где је планирано и одобрено 160 милиона динара - за суфинансирање програма управљача зештићених природних добара од националног интереса. Ово министарство је планирало и додатна средства, која нису одобрена од стране Министарства финансија, у износу од 21 100 000 динара – за израду акционог плана орживог коришћења обновљивих извора енергије, за потребе израде пројеката за процену утицаја промене климе на биодиверзитет шумских екосистема у Србији, за интегрални програм за управљање заштићеним подручјима и др. природним вредностима, за израду пројекта карактеризације предела Србије, као и за вештачки мрест младице поточне пастрмке.

 У дискусији која је уследила, учествовали су: Гордана Чомић, Никола Ћорсовић, Нада Мирковић, Милица Војић Марковић, Биљана Грандовић и Александра Томић.

 Члан Одбора Гордана Ћомић поставила је питање које се односило на споменута упутства Министарства финансија, с обзиром да није урађен ребаланс буџета после реконструкције Владе. После реконструкције Владе, оба министарства су остала са истим надлежностима. Поставила је питање која су то упутства за израду буџета за 2014. годину, која пренебегавају чињеницу да није донет ребаланс након реконструкције Владе.

Никола Ћорсовић, државни секретар Министарства финансија рекао је да не види како је ребаланс буџета везан за реконструкцију Владе и да се ребаланс извршава. Упутства за израду буџета за 2014. годину прављена су на основу постојећег ребалансираног буџета за 2013. годину и свих мера штедње, што подразумева смањење субвенција, смањење материјалних трошкова пословања и приоритизацију капиталних издатака на ниву целе државе. На основу фискалне стратегије, израчунато је колико инвестиција можемо да приуштимо у наредне три године, и на основу тога је извршена приоритизација на нивоу Владе.

Биљана Грандовић, начелник Одељења за материјално-финансијске послове у Министарству енегретике, развоја и заштите животне средине, истакла је да, сходно Закону о буџетском систему, буџет се увек планира на основу упутства министра финансија, који даје основне смернице за рад свим буџетским корисницима како да планирају све издатке за наредне три године (дата је и пројекција плата и пројекција тзв. дискреционих расхода и свих осталих трошкова – политика Владе за наредни трогодишњи период која се надовезује на Фискалну стратегију РС). Упутство је обавезујуће за све буџетске кориснике и даје оснвне смернице планирања средстава за 2014. годину, са пројекцијама за 2015. и 2016. годину.

Гордана Чомић је појаснила своје питање, с обзиром на то да нека министарства нису постојала од реконструкције Владе, поставивши питање на који начин се решава ситуација да министарства која не постоје троше новац у овом периоду и на који начин ће се образложити извршавање буџета за период од 3. септембра до 31. децембра 2013. године за министарства која више не постоје и којим је то упутством решено.

Нада Мирковић из Министарства финансија је објаснила да је чланом 61. Закона о буџетском систему прописано шта се ради када дође до промене надлежности између директних и индиректних корисника буџетских средстава, као и шта се ради уколико се у току године оснује нови буџетски корисник – то су тзв. решења текуће буџетске резерве, којим се врши пресек стања, како не би дошло до блокаде рада од момента усвајања новог закона о министарствима, што се радило и 2011. године и прошле године, када је дошло до измене Закона о министарствима. Пресек стања подразумева да све што је извршено до датума ступања на снагу новог закона о министарствима остаје да је извршено у склопу министарства које је постојало до тог датума, а преостали износ расположивих апропријација распоређује се у надлежност новим министарствима, а та решења се објављују у „Службеном гласнику РС“. Све то ће се видети у Завршном рачуну за 2013. годину.

Милица Војић Марковић поставила је питање које се односи на најављено оснивање буџетског фонда за заштиту животне средине, с обзиром да у предлогу буџета нису предвиђена средства за то. Поставила је и питање шта у буџету код Министарства енегретике, развоја и заштите животне средине значи економска класификација 484 накнада штете за повреду или штету насталу услед елементарних непогода или других природних узрока, за коју је опредељено 6 777 000 динара, што је мало средстава. Указала је на то да се иста ставка појављује код још четири министарства, између осталог и Министарства рада, запошљавања и социјалне политике. Највећа средства су предвиђена код Министарства финансија – 80 милиона динара. Поставила је и питање због чега су дугови које је оставио угашени Фонд за заштиту животне средине разбијени на четири позиције.

Биљана Грандовић појаснила је да је предвиђено да буџетски фонд за заштиту животне средине буде основан доношењем измена и допуна Закона о заштити животне средине, а с обзиром да тај закон још није донет, не постоји правни основ ѕа оснивање буџетског фонда за заштиту животне средине, али то предстоји у наредном периоду. На основу члана 61. Закона о буџетском систему, то ће се регулисати у буџету за 2014. годину. Накнада штете са апропријације 484 предвиђа све оне накнаде штете које заштићене дивље животиње нанесу пољопривредним приватним газдинствима (нпр. када медвед нанасе штету кошницама). Висина средстава ѕа 2014. годину је планирана према извршењу за исте намене у 2013. години. И у 2013. години су постојале наслеђене обавезе угашеног Фонда за заштиту животне средине. Министарство финансија је повећало средства у буџету за 2014. годину управо за те намене, а четири позиције су предвиђене зато што се са њих плаћају различите врсте преузетих обавеза (са 424 – са милијарду и 62 милиона динара – плаћање пријеката енергетске ефикасности - санације школа, болница, дечијих установа; са 454 – плаћање накнаде за посебне токове отпада и за рециклере итд.), према врсти трошка.

Нада Мирковић из Министарства финансија објаснила је да су код Министарства финансија предвиђена највећа средства за накнада штете за повреду или штету насталу услед елементарних непогода, о чијем ће трошењу одлучивати Комисија.

Члан Одбора Александра Томић констатовала је да су надлежности Министарства енергетике, развоја и заштите животне средине и Министарства природних ресурса, рударства и просторног планирања остале исте као и пре реконструкције Владе, тако да проблема на који је указала Гордана Чомић код извршења буџета у том делу нема. Једини проблем који мучи овај одбор је Фонд, односно средства која по принципу „загађивач плаћа“ треба да буду рефундирана. То је у складу са европским директивама. Поставила је питање какво је гледиште Министарства финансија у будућности, када је у питању управљање финансијама, када се ради о наканадама које се убирају за потребе заштите животне средине, како ће се управљати тим средствима – да ли кроз фонд, да ли кроз одређене пројекте, које ће предлагати два надлежна министарства, да ли уз помоћ ЕУ и ИПА фондова, да ли ће моћи да се на неки начин консолидују та средства? Указала је на значај планова за 2014, 2015, 2016. и 2017. годину, с обзиром на то да нам следе три године припрема за отварање Поглавља 27 у преговорима. Поставила је питање да ли Министарство финансија размишља о томе.

Никола Ћорсовић, државни секретар Министарства финансија рекао је да постоје две стране – приходна и расходна. Што се тиче приходне стране буџета, ради се на изради нацрта закона о накнадама, којим би се обухватиле све накнаде, како би се видело које се све накнаде плаћају, и колики су износи које се тако прикупљају. Што се тиче расходне стране, планира се да се следеће године пређе на програмски буџет, који ће пружити далеко више информација о томе како се троше средства и мерила ефеката потрошених средстава. ЕУ предвиђа средства за заштиту животне средине. Министарство развија децентрализовани систем управљања ИПА фондовима, на тај начин правећи „мини јавне финансије“ у оквиру Министарства финансија, које ће се бавити средствима из ИПА фонднова. Очекује се већи прилив средстава из ЕУ по овим основима.

Председник Одбора подсетила је Одбор на одредбу члана 173. Пословника НС, на основу које, пре претреса на седници Народне скупштине, предлог буџета могу да разматрају одбори Народне скупштине, у складу са својим делокругом, који своје извештаје достављају надлежном одбору.

Одбор за заштиту животне средине, са пет гласова за и пет гласова против, одлучио је да Одбору за финансије, републички буџет и контролу трошења јавних средстава предложи да не прихвати у начелу Предлог закона о буџету Републике Србије за 2014. годину- раздео 27, Министарство енергетике, развоја и заштите животне средине и раздео 29, Министарство природних ресурса, рударства и просторног планирања.

Друга тачка дневног реда – **Разно**

Председник Одбора подсетила је чланове Одбора да ће се 2. децембра 2013. године одржати 5. јавно слушање на тему:“НАТУРА 2000 у Србији 2013.“, позвавши их да доставе имена учесника јавног слушања, које би требало позвати на ово јавно слушање.

Поводом ове тачке дневног реда није било предлога ни дискусије.

Седница је завршена у 14,40 часова.

 СЕКРЕТАР ПРЕДСЕДНИК

 Милица Башић Милица Војић Марковић